b'\n_START_ARTICLE_\nVic Zhou\n_START_PARAGRAPH_\nSi Vic Zhou (\xe5\x91\xa8\xe6\xb8\x9d\xe6\xb0\x91, pinyin: Zh\xc5\x8du Y\xc3\xba M\xc3\xadn) ay isang aktor, mang-aawit at modelo mula sa Taiwan. Siya ay kabilang sa tanyag na pangkat ng mga kalalakihang mang-aawit sa Taiwan na tinatawag na F4. "Vic Zhou" ang kanyang screen name samantalang ang kanyang pangalan sa Ingles ay "Andy Zhou"._NEWLINE_Ipinanganak siya noong Hunyo 9, 1981, dahilan upang siya ang maging pinakabata sa apat na kasapi ng F4. Ang kanyang lola ang siyang nagbigay sa kanya ng palayaw na Z\xc3\xa0iz\xc3\xa0i (\xe5\x9c\xa8\xe5\x9c\xa8), na ang ibig sabihin ay "maliit na bata". Kilala rin siya ng kanyang mga tagahanga sa palayaw na ito._NEWLINE_Siya ay nadiskubre ng isang direktor noong sinamahan niya ang isang kaibigan na mag-audition para sa papel sa dramang Meteor Garden (\xe6\xb5\x81\xe6\x98\x9f\xe8\x8a\xb1\xe5\x9c\x92, pinyin: Li\xc3\xba X\xc3\xadng Hu\xc4\x81 Yu\xc3\xa1n). Ang Meteor Garden ay hango sa isang manga, tawag sa komiks na Hapon, na pinamagatang, Hana Yori Dango (\xe8\x8a\xb1\xe3\x82\x88\xe3\x82\x8a\xe7\x94\xb7\xe5\xad\x90, sa Filipino: Ang mga Lalaking Higit pa sa mga Bulaklak). Siya ay napasama upang gumanap sa papel ni Hu\xc4\x81 Z\xc3\xa9 L\xc3\xa8i (\xe8\x8a\xb1\xe6\xb2\xa2\xe9\xa1\x9e), isang tahimik at mababang loob na lalaki na umibig sa bidang babaeng si Sh\xc4\x81n C\xc3\xa0i (\xe6\x9d\x89\xe8\x8f\x9c) na ginampanan naman ni Barbie Xu (\xe5\xbe\x90\xe7\x86\x99\xe5\xaa\x9b, pinyin: X\xc3\xba Y\xc3\xad Yu\xc3\xa1n). Sa nasabing pagganap ay nagging tanyag si Vic at marami ang kanyang mga naging tagahanga na sumusuporta sa kanya maging sa mga sumunod pa niyang pagganap._NEWLINE_Noong una ay sinikap niyang tapusin ang kanyang kursong mechanical engineering sa Taiwanese Technical Institute sa Taiwan. Subalit sa dami ng mga tagahangang nagpupunta sa kanyang paaralan sa pagnanais na siya ay makita, ipinasya niyang lumipat ng paaralan nang dalawang beses. Nagkagayon man, tumigil siya sa kanyang pag-aaral dahil sa pagiging abala niya sa kanyang larangan._NEWLINE_Maliban sa Meteor Garden, lumabas din siya sa hindi iilang mga seryeng Taiwanese tulad ng Poor Prince (\xe8\xb2\xa7\xe7\xaa\xae\xe8\xb2\xb4\xe5\x85\xac\xe5\xad\x90, pinyin: P\xc3\xadng Qi\xc3\xb3ng Gu\xc3\xac G\xc5\x8dng Z\xc7\x90, Filipino: Ang Mahirap na Prinsipe), Meteor Rain (\xe6\xb5\x81\xe6\x98\x9f\xe9\x9b\xa8, pinyin: Li\xc3\xba X\xc4\xabng Y\xc7\x94, Filipino: Ulan ng mga Bulalakaw), Meteor Garden II (ikalawang yugto ng Meteor Garden I), Come To My Place (\xe6\x9d\xa5\xe6\x88\x91\xe5\xae\xb6\xe5\x90\xa7, pinyin: L\xc3\xa1i W\xc7\x92 Ji\xc4\x81 B\xc7\x8e, Filipino: Magtungo Ka Sa Aking Lugar) at Love Storm (\xe6\x8a\x82\xe6\x84\x9b\xe9\xbe\x8d\xe6\x8d\xb2\xe9\xa2\xa8, pinyin: Ku\xc3\xa1ng \xc3\x80i L\xc7\x92ng Ju\xc7\x8en F\xc4\x93ng, Filipino: Unos ng Pag-ibig). Ang kanyang pinakabagong serye ay pinamagatang War God Mars (\xe6\x88\xb0\xe7\xa5\x9eMars, pinyin: Zh\xc3\xa0n Sh\xc3\xa9n Mars, Filipino: Mars, Ang Diyos ng Digmaan), kung saan muli niyang nakatambal si Barbie Hsu. Lumabas din siya sa palatuntunang pantelebisyong sa Taiwan, ang ABCDEF4, kasama ang tatlo pang kasapi ng F4._NEWLINE_Mayroon siyang mga patalastas tulad ng sa softdrink, eye drops, shampoo, sapatos, kompyuter, cellular phone, motorsiklo, damit, kendi at gatas._NEWLINE_Siya ang kauna-unahang kasapi ng F4 na nakapaglungsad ng sariling album nang lumabas ang Make a Wish noong Enero 2002. Sinundan ito ng Remember I Love You (\xe8\xa8\x98\xe5\xbe\x97\xe6\x88\x91\xe6\x84\x9b\xe4\xbd\xa0, pinyin: J\xc3\xac De W\xc7\x92 \xc3\x80i N\xc7\x90) na inilunsad noong Enero 2004. Umawit rin siya ng ilang awitin para sa mga album ng F4 tulad ng dalawang kanta para sa Meteor Rain (\xe6\xb5\x81\xe6\x98\x9f\xe9\x9b\xa8, pinyin: Li\xc3\xba X\xc4\xabng Y\xc7\x94), na lumabas noong Marso ng 2002 at dalawa pang kanta sa Fantasy 4ever, na inilunsad noong Enero ng 2003. Ang kanyang mga album at mga album ng F4 ay inilunsad sa ilalim ng Sony Music Taiwan._NEWLINE_Naglabas din siya ng photo album noong Oktubre 2002, na pinamagatang Travel Dream (\xe6\xb5\x81\xe6\xb5\xaa\xe5\xa4\xa2, pinyin: Li\xc3\xba L\xc3\xa0ng M\xc3\xa8ng, Filipino: Nagliliwaliw na Panaginip) na nagtatampok ng kanyang mga larawan na kinunan noong siya ay namasyal sa Hokkaido, Japan.'